Polisie kry wapens, ammo | Netwerk24
Polisie kry wapens, ammo
Deur Angelo Julies 07 Augustus 2018 06:00
Die Montagu-polisie het Woensdag 1 Augustus op ammunisie, selfgemaakte vuurwapens en vuurwapendele asook ander gevaarlike wapens beslag gelê.
Dit volg nadat AO Konrad Matthysen op inligting uit die gemeenskap gereageer het. “AO Matthysen het gedurende Julie baie goeie inligting uit die gemeenskap ontvang dat ’n man in Montagu in besit is van ammunisie, self-gemaakte vuurwapens en baie gevaarlike wapens,” het die polisiewoordvoerder sers. Suria Meyer aan Gazette gesê.
Volgens Meyer het Matthysen, lede van die Breërivier K9 Honde-eenheid en die span van die Worcester-polisie-kluster Woensdag met ’n lasbrief na die huis gegaan. “Tydens die deursoeking van die perseel het hulle op verskeie wapens beslag gelê en ’n 50-jarige man is in hegtenis geneem.”
Die verdagte het Vrydag 3 Augustus in die Montagu-landdroshof op aanklagte van besit van ammunisie sonder die nodige magtiging verskyn.
“Baie dankie aan die gemeenskap vir die goeie inligting en samewerking om misdaad hok te slaan,” het Meyer gesê.